Šabac je jedini grad u zemlji – u kom na vlasti nije Srpska napredna stranka. On je i jedini grad, u kome stranka koja vlada u 168 lokalnih samouprava, organizuje proteste protiv lokalne vlasti.

Foto: www.wikipedia.org

Tačno u podne – dva meseca – svakog radnog dana – Srpska napredna stranka organizuje proteste u Šapcu.

Lokalni novinari, proteklih nedelja, u nekoliko navrata, pokušali su da saznaju njihove zahteve, ali niko nije želeo da govori pred kamerama.

Načelnik gradske uprave Milan Vasić kaže da je Šabac slobodan grad, te da svako ima pravo da protestuje, prenosi N1.

„Ono što je simptomatično za ove proteste Srpske napredne stranke je da ja tu svakodnevno viđam direktore republičkih javnih preduzeća, direktore Opšte bolnice, Nacionalne službe zapošljavanja, Poreske uprave, koji sa svojim zaposlenim, i ono što je još važnije, samo i isključivo radnim danima protestuju u radno vreme, i ja lično imam utisak da su ti ljudi nezadovoljniji što moraju da dođu u radno vreme i provedu to vreme na nekakvom protestu nego što izražavaju nekakvo nezadovoljstvo“, ocenjuje Vasić.

Za političkog novinara Radmila Markovića nije iznenađenje da pristalice SNS-a protestuju u Šapcu, navodi to je jedini od 28 gradova gde naprednjaci nisu pobedili na lokalnim izborima. Slični protesti se, kako kaže, organizuju i u Paraćinu. Protestuje se u dve od šest lokalnih samouprava koje ne vodi SNS. A većinu imaju u 168. Marković je za N1 rekao da im smeta im što nisu na vlasti. Na pitanje N1 u tom jednom gradu, Marković je reako da su preuzeli celokupnu vertikalu preuzeli, od predsednika kućnog saveta, do predsednika države i vlade, i sve što nije pod njihovom kontrolom, to im smeta.

U Šapcu, okupljeni ne skandiraju samo gradonačelniku Nebojši Zelenoviću, već i predsedniku Stranke slobode i pravde Draganu Đilasu kojem poručuju: „Spasi Srbiju i ubi se.“

To skandiranje, decenijama je bilo rezervisano samo za predsednike države, a kako je Dragan Đilas postao jedini opozicioni političar, kom se šalje takva poruka? I kako neko, za koga predsednik Vučić kaže da bi na izborima mogao da osvoji tek 3,7 odsto, svojim životom ugrožava Srbiju?

„Ako znamo ko protestuje, onda znamo i ko je naložio da se to peva, to je jasno, s druge strane to nije prva besmislena stvar, zašto bilo ko iz opozicije da se ubije, ili bilo ko, ova vlast je takva da će oni da krenu u štrajk glađu protiv opozicije, što takođe nije nigde na svetu, pa su shvatili koliko je to glupo, pa su odustali, tako da me to uopšte ne iznenađuje“, kaže Radmilo Marković.

Iako bez stranačkih obeležja, protesti u gradu kraj Save organizovani su i u nedelju uveče uoči otvaranja Zone novog optimizma, manifestacije koja promoviše slobodu govora. Marković ocenjuje da je i taj protest organizovan u istoj kuhinji.

Kako je naveo Marković, „Čim su vikali „Aco Srbine“ meni je jasno ko ih je poslao i zašto su došli tamo, očigledno je da ometaju normalan život opštine i prave pritisak sve dok nekako…“

Na pitanje N1, ko ih je poslao? Marković je rekao da ih Vučić ih je poslao. „Kome viču „Aco Srbine“? Vučiću! Tako da nemam dilemu ko ih je poslao“.

Pristalice naprednjaka u Šapcu najavljuju da će s protestima nastaviti dokle god se vlast i u tom gradu ne promeni.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se